PMIndiaData/PMIndiaSum huggingface dataset:
ମୁମ୍ବାଇର ଗୋରାଇଠାରେ ମହାରାଷ୍ଟ୍ର ସରକାରଙ୍କ 40 ଏକର ଜମି ପ୍ରତିବଦଳ ଓ ହସ୍ତାନ୍ତର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ବସିଥିବା କେନ୍ଦ୍ର କ୍ୟାବିନେଟ ବୈଠକରେ ମୁମ୍ବାଇର ଗୋରାଇଠାରେ ରାଜ୍ୟ ସରକାରଙ୍କ 40 ଏକର ଜମି ପ୍ରତିବଦଳରେ ଦହିସାର ଆରଆର ସେଂଟର ଠାରେ ଥିବା ଭାରତୀୟ ବିମାନବନ୍ଦର ପ୍ରାଧିକରଣ (ଏଏଆଇ)ର 40 ଏକର ଜମି ମେଟ୍ରୋ ରେଳ ଶେଡ ଲାଗି ମୁମ୍ବାଇ ମେଟ୍ରୋପଲିଟାନ ରିଜିଅନ ଡେଭଲପମେଂଟ ଅଥରିଟି (ଏମ୍ଏମ୍ଆରଡିଏ)କୁ ହସ୍ତାନ୍ତର କରାଯିବା ପ୍ରସ୍ତାବକୁ ମଞ୍ଜୁରି ମିଳିଛି । ଏହି ଜମି କାରବାର ଦ୍ଵାରା ଏମଏମ୍ଆରଡିଏ ଏହାର ମେଟ୍ରୋ ରେଳ ପ୍ରକଳ୍ପକୁ ସଂପୂର୍ଣ୍ଣ କରିପାରିବ। ଏହି ପ୍ରସ୍ତାବକୁ ବିଚାର କରିବା ସମୟରେ କ୍ୟାବିନେଟ ନିମ୍ନୋକ୍ତ ଉପାୟଗୁଡ଼ିକୁ ଅନୁମତି ପ୍ରଦାନ କରିଥିଲେ। 2016-17 ବର୍ଷର ଆନୁମାନିକ ଦର ଅନୁଯାୟୀ 40 ଏକର ଜମି ହସ୍ତାନ୍ତର ସମୟରେ ଦେଖାଦେଇଥିବା ଦର ପ୍ରଭେଦ ବାବଦକୁ ଏମ୍ଏମ୍ଆରଡିଏ 472.70 କୋଟି ଟଙ୍କା ପରିଶୋଧ କରିବ କିମ୍ବା ହସ୍ତାନ୍ତର କରିବା ସମୟରେ ଆନୁମାନିକ ଦର ଅନୁଯାୟୀ ଅର୍ଥ, ଯାହା ଅଧିକ ହୋଇଥିବ ପଇଠ କରିବେ । ଗୋରାଇ ଠାରେ ଥିବା 40 ଏକର ଜମିକୁ ସମତୁଲ, ଗ୍ରେଡିଂ ଏବଂ ପାଚେରି ସହିତ ସୀମା ନିର୍ଦ୍ଧାରଣ କରିସାରିବା ପରେ ଏମ୍ଏମ୍ଆରଡିଏ ହସ୍ତାନ୍ତର କରିବ । ଜମି କାଗଜପତ୍ର ସହିତ ଏଏଆଇ ନାଁରେ ବିଧିବଦ୍ଧ ଭାବେ ରେକର୍ଡ ଅଫ୍ ରାଇଟ୍ସରେ କିସମ ପରିବର୍ତ୍ତନ ହୋଇଥିବା ଗୋରାଇର ରାଜସ୍ଵ ମାନଚିତ୍ର ଏମଏମଆରଡିଏ ହସ୍ତାନ୍ତର କରିବ । ସାମୟିକ ଆଧାରରେ ଦହିସାର ଠାରେ 2 ହଜାର ବର୍ଗମିଟର ଜମି ଏଏଆଇ ଅଗ୍ରୀମ ଆକାରରେ ହସ୍ତାନ୍ତର କରିବ । ମେଟ୍ରୋ ରେଳ ଶେଡ୍ ନିର୍ମାଣ ପରେ ଏହାଦ୍ଵାରା ପ୍ରତ୍ୟକ୍ଷ ଏବଂ ପରୋକ୍ଷ ନିଯୁକ୍ତି ସୁଯୋଗ ସୃଷ୍ଟି ହେବ । କୁଶଳୀ, ଅର୍ଦ୍ଧକୁଶଳୀ, ବୈଷୟିକ ବିଶେଷଜ୍ଞଙ୍କ ପାଇଁ ମଧ୍ୟ ନିଯୁକ୍ତି ସୁଯୋଗ ସୃଷ୍ଟି ହୋଇପାରିବ ।
ପ୍ରଧାନମନ୍ତ୍ରୀ ଆସନ୍ତାକାଲି ନୂଆଦିଲ୍ଲୀଠାରେ ବୁଦ୍ଧ ଜୟନ୍ତୀ ସମାରୋହରେ ଯୋଗଦେବେ

ବୁଦ୍ଧ ଜୟନ୍ତୀ ଅବସରରେ 2018 ଏପ୍ରିଲ 30 ସୋମବାର ଦିନ ରାଜଧାନୀର ଇନ୍ଦିରା ଗାନ୍ଧୀ ଇନଡୋର ଷ୍ଟାଡିୟମରେ ପାଳନ ହେବାକୁ ଥିବା ଉତ୍ସବରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗଦେବେ । ପ୍ରଧାନମନ୍ତ୍ରୀ ଉତ୍ସବରେ ସଙ୍ଘ ଦାନ ଦେବେ । ସେ ମଧ୍ୟ Central Institute of Higher Tibetan Studies, ସାରନାଥ ଏବଂ ସର୍ବଭାରତୀୟ ଭିକ୍ଷୁ ସଙ୍ଘ, ବୋଧ ଗୟାକୁ ବୈଶାଖ ସମ୍ମାନ ପ୍ରଶସ୍ତି ପତ୍ର ପ୍ରଦାନ କରିବେ । ଏହି ସମ୍ମିଳନୀରେ ସମବେତ ଜନତାଙ୍କୁ ପ୍ରଧାନମନ୍ତ୍ରୀ ଉଦ୍ବୋଧନ ଦେବେ ।
ଥୋମାସ କପ୍ ଜିତିବା ପାଇଁ ଭାରତୀୟ ବ୍ୟାଡମିଣ୍ଟନ ଦଳକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଥୋମାସ କପ ଜିତିବା ପାଇଁ ଭାରତୀୟ ବ୍ୟାଡମିଣ୍ଟନ ଦଳକୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭାରତୀୟ ବ୍ୟାଡମିଣ୍ଟନ ଦଳ ଇତିହାସ ରଚିଛି! ଥୋମାସ କପ ଜିତିବା ଦ୍ୱାରା ସମଗ୍ର ଦେଶ ଆନନ୍ଦିତ ହୋଇଛି! ଆମର ସଫଳ ଦଳକୁ ଅଭିନନ୍ଦନ ଏବଂ ସେମାନଙ୍କର ଭବିଷ୍ୟତ ପ୍ରୟାସ ପାଇଁ ଶୁଭେଚ୍ଛା । ଏହି ବିଜୟ ଆଗାମୀ ଦିନର ବହୁ କ୍ରୀଡ଼ାବିତଙ୍କୁ ଉତ୍ସାହିତ କରିବ ।”
ନାରୀ ଶକ୍ତି-2016 ପୁରସ୍କାର ଲାଭ କରିଥିବା ମହିଳାଙ୍କ ସହ ପ୍ରଧାନମନ୍ତ୍ରୀଙ୍କ ଭାବ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସ୍ତ୍ରୀ ଶକ୍ତି ପୁରସ୍କାର ଓ ନାରୀ ଶକ୍ତି ପୁରସ୍କାର-2016 ଲାଭ କରିଥିବା ମହିଳାମାନଙ୍କ ସହ ଭାବ ବିନିମୟ କରିଛନ୍ତି । ଏହି ଭାବ ବିନିମୟ ବେଳେ ପ୍ରଧାନମନ୍ତ୍ରୀ ପୁରସ୍କାର ଲାଭ କରିଥିବା ମହିଳାମାନଙ୍କୁ ଅଭିନନ୍ଦନ ଜଣାଇଛନ୍ତି । ସେମାନଙ୍କ ଯୁଗାନ୍ତକାରୀ ସଫଳତା ପାଇଁ ଏହି ମହିଳାମାନଙ୍କୁ ଧନ୍ୟବାଦ ଅର୍ପଣ କରି ଶ୍ରୀ ମୋଦୀ କହିଲେ ଯେ, ସେମାନେ ବ୍ୟକ୍ତିଗତ କ୍ଷମତାରେ ନିଜ ନିଜ କ୍ଷେତ୍ରରେ ସମାଜର ଆଲୋକବର୍ତିକା ହୋଇପାରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଯଦି ଆଗାମୀ ତିନି ଦଶନ୍ଧିରେ ଭାରତ ବର୍ଷକୁ 8 ପ୍ରତିଶତ ହାରରେ ପ୍ରଗତି ହାସଲ କରେ ତା’ହେଲେ ଏହା ବିଶ୍ୱର ସବୁଠାରୁ ଅଗ୍ରଣୀ ଅର୍ଥବ୍ୟବସ୍ଥାରେ ପରିଣତ ହୋଇପାରିବ । ଏହି ଲକ୍ଷ୍ୟ ହାସଲ କରିବା ଦିଗରେ ମହିଳାମାନଙ୍କର ଏକ ବିଶେଷ ଭୂମିକା ରହିଛି ଏବଂ ସେଥିପାଇଁ ସେମାନେ ନିଜ ନିଜ କ୍ଷେତ୍ରରେ ସୁପ୍ରତିଷ୍ଠିତ ହେବାକୁ ଉଦ୍ୟମ କରିବା ଆବଶ୍ୟକ । ପ୍ରଧାନମନ୍ତ୍ରୀ ଆହୁରି କହିଛନ୍ତି ଯେ ପ୍ରସବକାଳୀନ ଛୁଟି ବିଲ ଯାହାକି ଆଜି ଲୋକସଭାରେ ଆଗତ ହୋଇଛି, ତାହା ମହିଳାମାନଙ୍କୁ 12 ରୁ 26 ସପ୍ତାହ ପର୍ଯ୍ୟନ୍ତ ସବେତନ ଛୁଟି ପ୍ରଦାନର ସୁଯୋଗ ପ୍ରଦାନ କରିବ । ଏହି ଅବସରରେ ମହିଳା ଓ ଶିଶୁକଲ୍ୟାଣ ମନ୍ତ୍ରୀ ଶ୍ରୀମତୀ ମେନେକା ସଂଜୟ ଗାନ୍ଧୀ ଉପସ୍ଥିତଥିଲେ ।
ପ୍ରଧାନମନ୍ତ୍ରୀ ପଣ୍ଡିତ ମଦନ ମୋହନ ମାଲବ୍ୟଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଣ୍ଡିତ ମଦନ ମୋହନ ମାଲବ୍ୟଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମହାନ ସ୍ୱାଧୀନତା ସଂଗ୍ରାମୀ, ଶିକ୍ଷାବିତ୍‍ ଏବଂ ସମାଜ ସଂସ୍କାରକ ମହାମାନ୍ୟ ପଣ୍ଡିତ ମଦନ ମୋହନ ମାଲବ୍ୟ ଜୀଙ୍କୁ ତାଙ୍କ ଜୟନ୍ତୀରେ କୋଟି କୋଟି ପ୍ରଣାମ ।”
କର୍ଣ୍ଣାଟକର ହୁବଲିରେ ଏକ ଦୁର୍ଘଟଣାରେ ମୃତ୍ୟୁବରଣ କରିଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ଣ୍ଣାଟକର ହୁବଲିରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ଦୁର୍ଘଟଣାରେ ମୃତ୍ୟୁବରଣ କରିଥିବା ଲୋକଙ୍କ ନିକଟ ସମ୍ପର୍କୀୟଙ୍କ ପାଇଁ ୨ଲକ୍ଷ ଟଙ୍କା ଏବଂ ଆହତଙ୍କ ଲାଗି ୫୦,୦୦୦ ଟଙ୍କାର ଅନୁକମ୍ପାମୂଳକ ସହାୟତା ରାଶି ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମଏନଆରଏଫ) ରୁ ପ୍ରଦାନ ପାଇଁ ଘୋଷଣା କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍ କରିଛନ୍ତି; କର୍ଣ୍ଣାଟକର ହୁବଲିରେ ଏକ ଦୁର୍ଘଟଣା ଯୋଗୁଁ ପ୍ରାଣ ହରାଇବା ଲୋକଙ୍କ ପାଇଁ ଦୁଃଖିତ । ମୋର ଚିନ୍ତାଧାରା ଶୋକସନ୍ତପ୍ତ ପରିବାରଙ୍କ ସହ ଅଛି । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ “ହୁବଲିରେ ଦୁର୍ଘଟଣା ହେତୁ ପ୍ରାଣ ହରାଇଥିବା ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପିଏମଏନଆରଏଫରୁ ପ୍ରତ୍ୟେକଙ୍କୁ ୨ ଲକ୍ଷ ଟଙ୍କା ମୂଲ୍ୟର ଅନୁକମ୍ପାମୂଳକ ସହାୟତା ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା ଦିଆଯିବ: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ମା କାତ୍ୟାୟନୀଙ୍କୁ ପ୍ରଣିପାତ କଲେ ପ୍ରଧାନମନ୍ତ୍ରୀ

ନବରାତ୍ରୀ ଅବସରରେ ସମାଜରେ ଭାଇଚାରା ଓ ସଦଭାବ ଆହୁରି ଦୃଢୀଭୂତ ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭକ୍ତମାନଙ୍କ ପାଇଁ ମା କାତ୍ୟାୟନୀଙ୍କ ଆଶୀର୍ବାଦ କାମନା କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ମା କାତ୍ୟାୟନୀଙ୍କୁ ପ୍ରଣାମ ଜଣାଉଛି । ତାଙ୍କ ଆଶୀର୍ବାଦ ମିଳୁଥାଉ ଓ ସମାଜରେ ଭାଇଚାରା ଏବଂ ସଦଭାବ ଆହୁରି ଦୃଢୀଭୂତ ହେବାରେ ସହାୟକ ହେଉ ।”
ଚଳଚଚ୍ଚିତ୍ର ଚୋରୀ ଓ ସ୍ଵତ୍ତ୍ଵାଧିକାର ଉଲ୍ଲଙ୍ଘନକୁ ରୋକିବା;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରୀମଣ୍ଡଳ ସିନେମାଟୋଗ୍ରାଫ ଆଇନ, 1952ରେ ସଂଶୋଧନ ଲାଗି ସିନେମାଟୋଗ୍ରାଫ ବିଲ 2019କୁ ଉପସ୍ଥାପନ କରିବା ସଂକ୍ରାନ୍ତରେ ସୂଚନା ଏବଂ ପ୍ରସାରଣ ମନ୍ତ୍ରଣାଳୟର ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ବିଲର ଉଦ୍ଦେଶ୍ୟ ହେଉଛି ଚଳଚ୍ଚିତ୍ର ଚୋରୀ ରୋକିବା ଏବଂ ଏଥିରେ ଅଣ-ଅଧିକୃତ କ୍ୟାମକୋଡିଂ ଏବଂ ଚଳଚ୍ଚିତ୍ରର ନକଲ ତିଆରି କରିବା ବିରୋଧରେ ଦଣ୍ଡନୀୟ ବ୍ୟବସ୍ଥାକୁ ସାମିଲ କରିବା । ବିବରଣୀ : ଚଳଚ୍ଚିତ୍ର ଚୋରୀ ରୋକିବା ଲାଗି ସଂଶୋଧନରେ ନିମ୍ନଗୁଡ଼ିକୁ ସାମିଲ କରାଯାଇଛି: –ଅଣ ଅଧିକୃତ ରେକଡିଂକୁ ରୋକିବା ଲାଗି ନୂତନ ଧାରା 6ଏଏକୁ ଯୋଡ଼ାଯାଇଛି । ସିନେମାଟୋଗ୍ରାଫ ଆଇନ, 1952ର ଧାରା 6ଏ ପରେ ନିମ୍ନ ଧାରା ଯୋଡ଼ାଯିବ । 6ଏଏ : “ଅନ୍ୟ କୌଣସି ଲାଗୁ ଆଇନ ସତ୍ତ୍ୱେ କୌଣସି ବ୍ୟକ୍ତିକୁ ଲେଖକଙ୍କ ଲିଖିତ ଅନୁମତି ବିନା କୌଣସି ଅଡିଓ ଭିଜୁଆଲ ରେକର୍ଡ ଉପକରଣର ଉପଯୋଗ କରି କୌଣସି ଚଳଚ୍ଚିତ୍ର କିମ୍ବା ଏହାର କୌଣସି ଭାଗକୁ ପ୍ରସାରିତ କରିବା କିମ୍ବା ପ୍ରସାରଣ କରିବାର ସହାୟତା ପହଁଚାଇବାର ଅନୁମତି ମିଳିବ ନାହିଁ । ଲେଖକଙ୍କ ଅର୍ଥ ସିନେମାଟୋଗ୍ରାଫ ଆଇନ, 1952ର ଧାରା 2 ଉପଧାରା-ଡିରେ ଦିଆଯାଇଥିବା ବ୍ୟାଖ୍ୟା ଅନୁରୂପ ହେବ । –ଧାରା 7ରେ ସଂଶୋଧନର ଉଦ୍ଦେଶ୍ୟ ହେଉଛି ଧାରା 6ଏଏର ବ୍ୟବସ୍ଥାର ଉଲ୍ଲଙ୍ଘନ କ୍ଷେତ୍ରରେ ଦଣ୍ଡନୀୟ ବ୍ୟବସ୍ଥାକୁ ଉପସ୍ଥାପନ କରିବା: ମୁଖ୍ୟ ଅଧିନିୟମର ଧାରା-7ରେ ଉପଧାରା-1 ପରେ ନିମ୍ନ ଉପଧାରା 1ଏ ଯୋଡ଼ି ହେବ । ‘ଯଦି କୌଣସି ବ୍ୟକ୍ତି ଧାରା 6-ଏଏର ବ୍ୟବସ୍ଥାର ଉଲ୍ଲଙ୍ଘନ କରୁଛନ୍ତି, ତା’ହେଲେ ତାଙ୍କୁ 3 ବର୍ଷ ପର୍ଯ୍ୟନ୍ତ କାରାଦଣ୍ଡ କିମ୍ବା 10 ଲକ୍ଷ ଟଙ୍କା ପର୍ଯ୍ୟନ୍ତ ଜୋରିମାନ କିମ୍ବା ଉଭୟ ଦଣ୍ଡାଦେଶ ହୋଇପାରେ । ପ୍ରସ୍ତାବିତ ସଂଶୋଧନ ଦ୍ୱାରା ଉଦ୍ୟୋଗର ରାଜସ୍ୱରେ ବୃଦ୍ଧି ଘଟିବ, ନିଯୁକ୍ତି ସୁଯୋଗ ସୃଷ୍ଟି ହେବ, ଭାରତର ରାଷ୍ଟ୍ରୀୟ ଆଇପି ନୀତିର ପ୍ରମୁଖ ଉଦ୍ଦେଶ୍ୟ ପୂରଣ ହେବ ଏବଂ ଚୋରୀ ଏବଂ ଅନଲାଇନ ବିଷୟବସ୍ତୁର ନକଲ ଅଧିକାର ଉଲ୍ଲଙ୍ଘନ ମାମଲାରେ ଆଶ୍ୱସ୍ତି ମିଳିପାରିବ ।
ଇ-ପ୍ରଶାସନ କ୍ଷେତ୍ରରେ ଭାରତ, ଉଜବେକିସ୍ତାନ ଦ୍ୱିପାକ୍ଷିକ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ଉଜବେକିସ୍ତାନ ମଧ୍ୟରେ ଇ-ପ୍ରଶାସନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ବୃଦ୍ଧି କରିବାର ଲାଗି ସ୍ୱାକ୍ଷରିତ ବୁଝାମଣା (ଏମଓୟୁ)କୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏମଓୟୁର ଉଦ୍ଦେଶ୍ୟରେ ଇ-ପ୍ରଶାସନ କ୍ଷେତ୍ରରେ ସହଯୋଗ ଏବଂ ଆଇଟି ଶିକ୍ଷାକୁ ପ୍ରୋତ୍ସାହନ ଦେବା, ବିଭିନ୍ନ କ୍ଷେତ୍ରର ଇ-ପ୍ରଶାସନ ଉତ୍ପାଦ/ଉପକରଣର ପ୍ରାରମ୍ଭ କରିବା ଏବଂ ଏହାର କାର୍ଯ୍ୟାନ୍ୱୟନ କରିବା, ଡାଟା କେନ୍ଦ୍ରର ବିକାଶ କରିବା ଆଦି ସାମିଲ ରହିଛି ।
ତମାଖୁ ନିୟନ୍ତ୍ରଣ ଓ ତମାଖୁ ଉତ୍ପାଦର ବେଆଇନ କାରବାର ନିରାକରଣ ଉପରେ ଡବ୍ଲ୍ୟୁଏଚଓ ଫ୍ରେମୱାର୍କ ସମ୍ମେଳନ ଅଧୀନ ପ୍ରୋଟୋକଲରେ ପ୍ରବେଶ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ତମାଖୁ ନିୟନ୍ତ୍ରଣ ଏବଂ ତମାଖୁ ଉତ୍ପାଦର ବେଆଇନ କାରବାର ନିରାକରଣ ଉପରେ ବିଶ୍ୱ ସ୍ୱାସ୍ଥ୍ୟ ସଂଗଠନ (ଡବ୍ଲ୍ୟୁଏଚଓ) ଫ୍ରେମୱାର୍କ ସମ୍ମେଳନ ଅଧୀନ ପ୍ରୋଟୋକଲରେ ପ୍ରବେଶ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁରି ଦେଇଛନ୍ତି । ତମାଖୁ ନିୟନ୍ତ୍ରଣ ଲାଗି ବିଶ୍ୱ ସ୍ୱାସ୍ଥ୍ୟ ସଂଗଠନର ଫ୍ରେମୱାର୍କ ସମ୍ମେଳନ (ଡବ୍ଲ୍ୟୁଏଚଓ ଏଫସିଟିସି)ର ଅନୁଚ୍ଛେଦ 15 ଅଧୀନରେ ଆଲୋଚନା ଏବଂ ପ୍ରଣୟନ କରାଯାଇଥିବା ନିୟମ ଅନୁଯାୟୀ ଉଭୟ ଧୂମ୍ରପାନ ଏବଂ ଚୋବାଇବା କିମ୍ବା ଧୂମହିନ ତମାଖୁ (ଏସଏଲଟି) ରୂପରେ ଲାଗୁ ହେବ । ଡବ୍ଲ୍ୟୁଏଚଓ ଏଫସିଟିସିରେ ଭାରତ ଏକ ପକ୍ଷ । ବିବରଣୀ : -ପ୍ରୋଟୋକଲ ପକ୍ଷମାନଙ୍କ ଦାୟିତ୍ୱ ନିର୍ଦ୍ଧାରଣ କରିଛି । ଏହା ଯୋଗାଣ ଶୃଙ୍ଖଳା ନିୟନ୍ତ୍ରଣ ପଦକ୍ଷେପ ଦର୍ଶାଇଛି ଯାହାକୁ ପକ୍ଷମାନେ ନିଶ୍ଚିତ ଭାବେ ଗ୍ରହଣ କରିବେ । ଏଥିମଧ୍ୟରେ ରହିଛି ତମାଖୁ ଉତ୍ପାଦ ପ୍ରସ୍ତୁତି ଯନ୍ତ୍ରାଂଶ ଏବଂ ତମାଖୁ ଉତ୍ପାଦ ପ୍ରସ୍ତୁତି ଲାଗି ଲାଇସେନ୍ସ ପ୍ରଦାନ କରିବା, ଉତ୍ପାଦନରେ ନିୟୋଜିତ ଲୋକମାନଙ୍କ ନିରାପତ୍ତା, ଠାବ ଏବଂ ନଜର ରଖିବା ବ୍ୟବସ୍ଥା, ରେକର୍ଡ ରଖିବା, ସୁରକ୍ଷା ଏବଂ ଇ-କମର୍ସ, ମୁକ୍ତ ବାଣିଜ୍ୟ ଜୋନରେ ଉତ୍ପାଦନ ଏବଂ ଶୁଳ୍କ ମୁକ୍ତ ବିକ୍ରିରେ ସମ୍ପୃକ୍ତି ଲୋକମାନଙ୍କ ପଦକ୍ଷେପ । ଜବତ ଏବଂ ଜବତ ସାମଗ୍ରୀ ନଷ୍ଟ ଭଳି ପ୍ରବର୍ତ୍ତନ ପଦକ୍ଷେପ, ଅପରାଧର ତାଲିକା ବ୍ୟବସ୍ଥା ପ୍ରୋଟୋକଲରେ ରହିଛି । ସୂଚନା ଆଦାନପ୍ରଦାନ, ଗୋପନୀୟତା ବଜାୟ ରକିବା, ତାଲିମ, ବୈଷୟିକ ସହାୟତା ଏବଂ ବିଜ୍ଞାନ ଓ ବୈଷୟିକ ଏବଂ ପ୍ରଯୁକ୍ତି ପ୍ରସଙ୍ଗରେ ଅନ୍ତର୍ଜାତୀୟ ସହଯୋଗ ଲାଗି ଏଥିରେ ଆହ୍ୱାନ କରାଯାଇଛି । ପ୍ରଭାବ : -ସୁଦୃଢ଼ ନିୟନ୍ତ୍ର ଦ୍ୱାରା ତମାଖୁ ଉତ୍ପାଦର ବେଆଇନ କାରବାର ରୋକାଯିବ । ଯାହାଦ୍ୱାରା ବ୍ୟାପକ ତମାଖୁ କାରବାର ନିୟନ୍ତ୍ରଣରେ ସହାୟତା ମିଳିବ । ଫଳରେ ତମାଖୁର ବ୍ୟବହାର ହ୍ରାସ ପାଇବ ଏବଂ ଏହାଦ୍ୱାରା ସୃଷ୍ଟି ହେଉଥିବା ରୋଗର ବୋଝ ଓ ମୃତ୍ୟୁ ହାର ମଧ୍ୟ କମିପାରିବ । ଏହିପରି ସନ୍ଧୀରେ ପ୍ରବେଶ ଫଳରେ ବ୍ୟାପକ ଭାବେ ସାଧାରଣ ସ୍ୱାସ୍ଥ୍ୟକୁ ପ୍ରଭାବିତ କରୁଥିବା ପ୍ରଚଳିତ ଅଭ୍ୟାସ ବିରୋଧରେ ଏକ କ୍ରୀୟାଶୀଳ ବିକଳ୍ପ ମିଳିପାରିବ । ଭାରତ ତମାଖୁ ନିୟନ୍ତ୍ରଣ ଅଗ୍ରଭାଗରେ ରହି ଏପରି ବେଆଇନ କାରବାର ନିୟନ୍ତ୍ରଣରେ ବିଶ୍ୱ କଷ୍ଟମ ଅର୍ଗାନାଇଜେସନ ଭଳି ଅନ୍ତର୍ଜାତୀୟ ସଂଗଠନକୁ ପ୍ରଭାବିତ କରିପାରିବ । ତମାଖୁ ବିରୋଧରେ ବିଶ୍ୱସ୍ତରୀୟ ପ୍ରୟାସକୁ ସୁଦୃଢ଼ କରିବା ଏବଂ ଜନ ସ୍ୱାସ୍ଥ୍ୟ କ୍ଷେତ୍ରରେ ଏକ ନୂତନ ଆଇନଗତ ଉପାଦାନ ରୂପରେ ଏହି ପ୍ରୋଟୋକଲ ତମାଖୁ ଉତ୍ପାଦର ବେଆଇନ କାରବାର କ୍ଷେତ୍ରରେ ଏକ ଯୁଗାନ୍ତକାରୀ ପ୍ରୟାସ । ତମାଖୁ ଉତ୍ପାଦର ବେଆଇନ କାରବାରର ମୁକାବିଲା କରିବା ଏବଂ ଶେଷରେ ଏହାକୁ ବନ୍ଦ କରିବା ଲାଗି ଏହା ଏକ ବିସ୍ତୃତ ଉପାଦାନ । ଏହା ଅନ୍ତର୍ଜାତୀୟ ସ୍ୱାସ୍ଥ୍ୟ ସହଯୋଗ ପାଇଁ ମଧ୍ୟ ଆଇନଗତ ଦିଗକୁ ସୁଦୃଢ଼ କରିବ ।
ଉତ୍ତରାଖଣ୍ଡ ଆକସ୍ମିକ ବୃଷ୍ଟିଝଡରେ ଜୀବନହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଗଭୀର ଦୁଃଖ ପ୍ରକାଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡରେ ଆକସ୍ମିକ ବୃଷ୍ଟିଝଡ ଓ ମୂଷଳାଧାର ବର୍ଷା ଯୋଗୁଁ ଜୀବନହାନୀ ଘଟିଥିବାରୁ ଗଭୀର ଦୁଃଖ ପ୍ରକାଶ କରିଛନ୍ତି । “ଆକସ୍ମିକ ବୃଷ୍ଟିଝଡ ଏବଂ ମୂଷଳାଧାର ବର୍ଷା ଯୋଗୁଁ ଉତ୍ତରାଖଣ୍ଡର କେତେକ ଅଞ୍ଚଳରେ ପ୍ରାଣହାନୀ ଘଟିଥିବାରୁ ମୁଁ ଗଭୀର ଦୁଃଖ ଓ ଶୋକ ପ୍ରକାଶ କରୁଛି । ମୃତକଙ୍କ ପରିବାରବର୍ଗଙ୍କ ପ୍ରତି ଗଭୀର ସମବେଦନା ଜଣାଉଛି । ଆହତ ଲୋକମାନଙ୍କ ଆଶୁ ଆରୋଗ୍ୟ କାମନା କରୁଛି । ଖୁବ ଶୀଘ୍ର ବର୍ଷା-ବ୍ୟୁତ୍ପାତ ଅଞ୍ଚଳରେ ଜୀବନଯାତ୍ରା ସ୍ଵାଭାବିକ ଅବସ୍ଥାକୁ ଫେରିଆସିବ ବୋଲି ଆଶା ପ୍ରକାଶ କରୁଛି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜୟନ୍ତୀ ଅବସରରେ ମହାତ୍ମା ଗାନ୍ଧୀ ଏବଂ ଲାଲ ବାହାଦୁର ଶାସ୍ତ୍ରୀଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାତ୍ମା ଗାନ୍ଧୀ ଏବଂ ଲାଲ ବାହାଦୁର ଶାସ୍ତ୍ରୀଙ୍କୁ ସେମାନଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଗାନ୍ଧୀ ଜୟନ୍ତୀ ଅବସରରେ ବାପୁଙ୍କୁ ଶତ ଶତ ପ୍ରଣାମ ! ତାଙ୍କ ମହାନ ଆଦର୍ଶ ବିଶ୍ୱବ୍ୟାପୀ କୋଟି କୋଟି ଜନସାଧାରଣଙ୍କୁ ଅନୁପ୍ରାଣିତ କରୁଛି । ସୈନିକ ଏବଂ ଚାଷୀମାନଙ୍କ ପ୍ରେରଣାଦାତା ଏବଂ ଦେଶକୁ କୁଶଳ ନେତୃତ୍ୱ ପ୍ରଦାନ କରିଥିବା ଶାସ୍ତ୍ରୀଜୀଙ୍କୁ ପ୍ରଣାମ ! ଲାଲ ବାହାଦୁର ଶାସ୍ତ୍ରୀଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଣିପାତ କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପୂର୍ବତନ ଭାରତୀୟ ସେନା ମୁଖ୍ୟ ଜେନେରାଲ୍ ଏସ୍ ଏଫ୍ ରୋଡ୍ରିଗୁଏସଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ଭାରତୀୟ ସେନା ମୁଖ୍ୟ ଜେନେରାଲ୍ ଏସ୍ ଏଫ୍ ରୋଡ୍ରିଗୁଏସଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଜେନେରାଲ୍ ଏସ୍ ଏଫ୍ ରୋଡ୍ରିଗୁଏସଙ୍କ ଦେହାନ୍ତରେ ଅତ୍ୟନ୍ତ ଦୁଃଖିତ । ଭାରତକୁ ଶକ୍ତିଶାଳୀ କରିବାରେ ତାଙ୍କର ଅତୁଳନୀୟ ସେବା ତଥା ଅବଦାନ ପାଇଁ ଦେଶ ତାଙ୍କ ନିକଟରେ ଋଣୀ ହୋଇ ରହିବ । ତାଙ୍କର ଗଭୀର ରଣନୀତିକ ଜ୍ଞାନ ପାଇଁ ତାଙ୍କୁ ସମ୍ମାନିତ କରାଯାଇଥିଲା । ମୋର ସମବେଦନା ତାଙ୍କ ପରିବାର ଏବଂ ବନ୍ଧୁମାନଙ୍କ ସହ ଅଛି । ଆରଆଇପି ।”
ପିଭି ସିନ୍ଧୁଙ୍କୁ ଚୀନ ଓପନ ସୁପର ସିରିଜ ବ୍ୟାଡମିଣ୍ଟନ ଆଖ୍ୟା ପାଇଁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ୟାଡମିଣ୍ଟନ ତାରକା ପିଭି ସିନ୍ଧୁଙ୍କୁ ଚୀନ ଓପନ ସୁପର ସିରିଜରେ ପ୍ରଥମ ଟାଇଟଲ ଆଖ୍ୟା ପାଇଁ ଅଭିନନ୍ଦନ ଜଣାଇଛନ୍ତି । “ପ୍ରଥମ ସୁପର ସିରିଜ ବ୍ୟାଡମିଣ୍ଟନ ଟାଇଟଲ ପାଇଁ ଅଭିନନ୍ଦନ । ଚୀନ ଓପନ ଟୁର୍ଣ୍ଣାମେଣ୍ଟରେ ବହୁତ ବଢିଆ ଖେଳ ଥିଲା,” ବୋଲି ପ୍ରଧାନମନ୍ତ୍ରୀ ତାଙ୍କ ଶୁଭେଚ୍ଛା ବାର୍ତ୍ତାରେ କହିଛନ୍ତି ।
ଭାରତ-ଇଟାଲୀ ଟେକ୍ନୋଲଜି ଶିଖର ସମ୍ମିଳନୀକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ମଙ୍ଗଳବାର) ନୂଆଦିଲ୍ଲୀଠାରେ ଆୟୋଜିତ ଭାରତ-ଇଟାଲୀ ପ୍ରଯୁକ୍ତି ବିଦ୍ୟା ଶିଖର ସମ୍ମିଳନୀକୁ ସମ୍ବୋଧନ କରିଥିଲେ । ଏହି ଅବସରରେ ଇଟାଲୀର ପ୍ରଧାନମନ୍ତ୍ରୀ ଶ୍ରୀ ଜ୍ୟୁସେପେ କାଣ୍ଟେ ମଧ୍ୟ ଉପସ୍ଥିତ ଥିଲେ । ପ୍ରଧାନମନ୍ତ୍ରୀ ନିଜ ଅଭିଭାଷଣରେ ଭାରତ-ଇଟାଲୀ ଔଦ୍ୟୋଗିକ ଅନୁସନ୍ଧାନ ଏବଂ ବିକାଶ ସହଯୋଗ କାର୍ଯ୍ୟକ୍ରମର ଆଗାମୀ ପର୍ଯ୍ୟାୟ ଶୁଭାରମ୍ଭ କରିବାର ଘୋଷଣା କରିଥିଲେ । ସେ କହିଥିଲେ ଯେ ଏହି କାର୍ଯ୍ୟକ୍ରମ ଦ୍ୱାରା ଆମ ଉଦ୍ୟୋଗ ଏବଂ ଅନୁସନ୍ଧାନ ସଂସ୍ଥାନ ନୂତନ ଉତ୍ପାଦଗୁଡିକୁ ବିକଶିତ କରିବାରେ ସମର୍ଥ ହୋଇପାରିବେ । ପ୍ରଧାନମନ୍ତ୍ରୀ ପ୍ରଯୁକ୍ତି ବିଦ୍ୟାର ମୂଲ୍ୟ ବିଷୟରେ ଉଲ୍ଲେଖ କରି କହିଥିଲେ ଯେ ଭାରତ ସାମାଜିକ ନ୍ୟାୟ, ଶସକ୍ତିକରଣ, ସାମଗ୍ରିକ ଏବଂ ପାରଦର୍ଶିତା ସୁନିଶ୍ଚିତ କରିବା ପାଇଁ ପ୍ରଯୁକ୍ତି ବିଦ୍ୟା ଏକ ମାଧ୍ୟମ ଭାବେ ଉଭା ହୋଇଛି । ସେ କହିଥିଲେ ଯେ ସରକାର ଅନ୍ତିମ ଲୋକମାନଙ୍କ ପାଖରେ ଉତ୍ତମ ଢଙ୍ଗରେ ବା ପ୍ରଭାବଶାଳୀ ଭାବେ ସେବା ଯୋଗାଇଦେବାକୁ ସୁନିଶ୍ଚିତ କରିବା ପାଇଁ ପ୍ରଯୁକ୍ତି ବିଦ୍ୟାର ବ୍ୟବହାର କରୁଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ସରକାର ଦେଶର ନାଗରିକମାନଙ୍କ ମଧ୍ୟରେ ବୈଜ୍ଞାନିକ କୌଶଳ ସହିତ ପ୍ରଯୁକ୍ତି ବିଦ୍ୟାର ବୃଦ୍ଧି କରିବା ଉପରେ ମଧ୍ୟ ବିଶେଷ ଧ୍ୟାନ ଦେଉଛନ୍ତି । ଏହି ବିଷୟରେ ସେ ଅଟଳ ନବାଚାର ମିଶନ ଏବଂ ଉମଙ୍ଗ ଆପ ସହିତ ଦେଶରେ ଥିବା ତିନି ଲକ୍ଷ ସାଧାରଣ ସେବା କେନ୍ଦ୍ର (କମନ ସର୍ଭିସ ସେଣ୍ଟର)ର ମଧ୍ୟ ଉଲ୍ଲେଖ କରିଥିଲେ । ସେ କହିଥିଲେ ଯେ ଏହି ପ୍ରଯୁକ୍ତି ବିଦ୍ୟାର ସମାଧାନଗୁଡିକ ଦ୍ୱାରା ସରକାରୀ ସେବାଗୁଡିକ ନାଗରିକମାନଙ୍କ ଘର ପର୍ଯ୍ୟନ୍ତ ଉପଲବ୍ଧ କରିହେଉଛି । ଭାରତର ମହାକାଶ କାର୍ଯ୍ୟକ୍ରମ ଉପରେ ଆଲୋକପାତ କରି ପ୍ରଧାନମନ୍ତ୍ରୀ କହିଥିଲେ ଯେ ଉଚ୍ଚମାନ ସଂପନ୍ନ ସହିତ ନୂତନତ୍ୱର ଏକ ସଠିକ ଉଦାହରଣ । ସେ କହିଥିଲେ ଯେ ଭାରତ ଏବେ ଇଟାଲୀ ସହିତ ଅନେକ ଦେଶର ଉପଗ୍ରହକୁ ମହାକାଶ ପଠାଇବାରେ ସମର୍ଥ ହୋଇପାରିଛି ଏବଂ ଏହା ସହିତ ଅତି କମ ଖର୍ଚ୍ଚରେ ଅଭିନବ ସମାଧାନ ମଧ୍ୟ କରିବା କ୍ଷେତ୍ରରେ ଭାରତର କ୍ଷମତାକୁ ପ୍ରଦର୍ଶୀତ କରୁଛି । ପ୍ରଧାନମନ୍ତ୍ରୀ କହିଥିଲେ ଯେ ଲାଇଫ ଷ୍ଟାଇଲ ଆକ୍ସେସରୀଜ ଡିଜାଇନ କ୍ଷେତ୍ରରେ ଭାରତ ଏବଂ ଇଟାଲୀ ମଧ୍ୟରେ ସହଯୋଗ ବୃଦ୍ଧି ସନ୍ତୋଷଜନକ । ସେ କହିଥିଲେ ଯେ ଚମଡା, ପରିବହନ ଏବଂ ଅଟୋମୋବାଇଲ ଡିଜାଇନ କ୍ଷେତ୍ରରେ ବିଶେଷ ଧ୍ୟାନ ଦିଆଯାଉଛି ।
‘୮ ବର୍ଷର ଭାରତର ପ୍ରଯୁକ୍ତିବିଦ୍ୟା ଶକ୍ତି ‘ର ବିସ୍ତୃତ ବିବରଣୀ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତ ୮ ବର୍ଷ ମଧ୍ୟରେ କିପରି ଅର୍ଥନୀତିର ପ୍ରତ୍ୟେକ କ୍ଷେତ୍ରକୁ ପ୍ରଯୁକ୍ତିବିଦ୍ୟା ଏବଂ ନବସୃଜନର ବ୍ୟବହାର ଉନ୍ନତ କରିପାରିଛି ସେ ସମ୍ବନ୍ଧରେ ସେୟାର କରିଛନ୍ତି । ପ୍ରଧାନମନ୍ତ୍ରୀ ତାଙ୍କ ୱେବସାଇଟ୍ narendramodi.in ର ପ୍ରବନ୍ଧ ଏବଂ ମାଇଁଗଭ୍‍ର ଏକ ଟୁଇଟ୍ ସୂତ୍ରକୁ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ପ୍ରଯୁକ୍ତିବିଦ୍ୟାର ଅର୍ଥ ହେଉଛି ଅଧିକ ସ୍ୱଚ୍ଛତା ପ୍ରଯୁକ୍ତିବିଦ୍ୟାର ଅର୍ଥ ହେଉଛି ‘ସହଜ ଜୀବନ ଯାପନ’କୁ ଆଗକୁ ନେବା ଗତ ୮ ବର୍ଷରେ ପ୍ରଯୁକ୍ତିବିଦ୍ୟା ଅନେକ ପଦକ୍ଷେପ ଆପଣଙ୍କୁ ଖୁସି କରିବ #8YearsOfTechPoweredIndia” “ଗରିବଙ୍କ ସେବା ତଥା ପ୍ରଯୁକ୍ତିବିଦ୍ୟା ବ୍ୟବହାରରେ ଭାରତ ନେତୃତ୍ୱ ନେଉଛି । ଗତ ୮ ବର୍ଷ ମଧ୍ୟରେ ଆମେ ଅର୍ଥନୀତିର ପ୍ରତ୍ୟେକ କ୍ଷେତ୍ରକୁ ସଫଳତାର ସହ ପରିବର୍ତ୍ତନ କରିଛୁ । କେତେକ ପ୍ରମୁଖ ସଂସ୍କାର ଏବଂ ହସ୍ତକ୍ଷେପ ବିଷୟରେ ପଢନ୍ତୁ । #8YearsOfTechPoweredIndia”
ବିଶିଷ୍ଟ ଆସାମୀୟ ଲେଖକ ଶ୍ରୀ ଅତୁଲାନାଡା ଗୋସ୍ୱାମୀଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସାମର ବିଶିଷ୍ଟ ଲେଖକ ଶ୍ରୀ ଅତୁଲାନଡା ଗୋସ୍ୱାମୀ ଜୀଙ୍କର ଦେହାନ୍ତରେ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ବିଶିଷ୍ଟ ଲେଖକ ଶ୍ରୀ ଅତୁଲାନାଡା ଗୋସ୍ୱାମୀ ଜୀଙ୍କର ଦେହାନ୍ତରେ ଦୁଃଖିତ । ତାଙ୍କର କାର୍ଯ୍ୟଗୁଡିକ ବହୁ ପ୍ରଶଂସା ଲାଭ କରିଥିଲା ଏବଂ ସେମାନଙ୍କର ବିବିଧତା ଏବଂ ସମ୍ବେଦନଶୀଳତା ପାଇଁ ପ୍ରଶଂସିତ । ଇଂରାଜୀରେ ଆସାମ ସାହିତ୍ୟକୁ ଲୋକପ୍ରିୟ କରିବା ପାଇଁ ସେ ବହୁତ ଚେଷ୍ଟା କରିଥିଲେ । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଓମ୍ ଶାନ୍ତି ।”
ପ୍ରଧାନମନ୍ତ୍ରୀ ମନ୍ କୀ ବାତ୍ ପାଇଁ ବିଚାର ଓ ପରାମର୍ଶ ଆହ୍ୱାନ କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୨ ସେପ୍ଟେମ୍ବର ୨୫ ପୂର୍ବାହ୍ନ ୧୧ଟା ପାଇଁ ଧାର୍ଯ୍ୟ ମନ୍ କୀ ବାତ୍ର ଆଗାମୀ ସଂସ୍କରଣ ନିମନ୍ତେ ଲୋକମାନଙ୍କଠାରୁ ବିଚାର ଓ ପରାମର୍ଶ ବିନିମୟ ଲାଗି ଆହ୍ୱାନ ଦେଇଛନ୍ତି । ମାଇଁଗଭ, ନମୋ ଆପରେ ବିଚାରଗୁଡ଼ିକ ବିନିମୟ କରାଯାଇ ପାରିବ ଅଥବା ବାର୍ତ୍ତା ରେକର୍ଡ ନିମନ୍ତେ ୧୮୦୦-୧୧-୭୮୦୦ ନମ୍ବରରେ ଡାଏଲ କରିହେବ । ଯେ କୌଣସି ବ୍ୟକ୍ତି ୧୯୨୨ରେ ମିସଡ କଲ୍ ଦେଇପାରିବେ ଏବଂ ଏସଏମଏସରେ ପ୍ରାପ୍ତ ଲିଙ୍କକୁ ଅନୁସରଣ କରି ସିଧାସଳଖ ଭାବେ ପ୍ରଧାନମନ୍ତ୍ରୀଙ୍କୁ ନିଜର ପରାମର୍ଶ ଦେଇପାରିବେ । ମାଇଁଗଭ ଆମନ୍ତ୍ରଣକୁ ବିନିମୟ କରି, ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; ‘‘ମନ୍ କୀ ବାତ୍ ସାରା ଭାରତରେ ବିବିଧ ପରାମର୍ଶ ଓ ପ୍ରେରଣାମୂଳକ ସାମୂହିକ ପ୍ରଚେଷ୍ଟା ଦ୍ୱାରା ସମୃଦ୍ଧ ହୋଇଛି, ଯାହା କି ଆମ ସମାଜରେ ସକାରାତ୍ମକ ପରିବର୍ତ୍ତନ ଆଣିଛି । ସବୁଥର ଭଳି, ମୁଁ ୨୫ ତାରିଖରେ ହେବାକୁ ଥିବା ଚଳିତମାସର ସଂସ୍କରଣ ନିମନ୍ତେ ଆପଣମାନଙ୍କ ପରାମର୍ଶ ପ୍ରାପ୍ତ କରିବା ପାଇଁ ଉତ୍ସୁକ ।’’ https://www.mygov.in/group-issue/inviting-ideas-mann-ki-baat-prime-minister-narendra-modi-25th-september-2022/?target=inapp&type=group_issue&nid=334031
ସୁକମା ଆକ୍ରମଣରେ ସହିଦ ବୀର ସିଆରପିଏଫ ଯବାନମାନଙ୍କୁ ଗଭୀର ସମ୍ମାନ ଓ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଛତିଶଗଡର ସୁକମାରେ ହୋଇଥିବା ଆକ୍ରମଣରେ ସହିଦ ବୀର ସିଆରପିଏଫ ଯବାନମାନଙ୍କୁ ଗଭୀର ସମ୍ମାନ ଓ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଛତିଗଡର ସୁକମାଠାରେ ସହିଦ ହୋଇଥିବା ସିଆରପିଏଫ ଯବାନମାନେ ଭାରତ ପାଇଁ ଚିର ନମସ୍ୟ ଏବଂ ସମ୍ମାନର ପାତ୍ର । ଦୁଃଖର ଏହି ମୁହୂର୍ତ୍ତରେ ବୀର ସହିଦମାନଙ୍କ ବନ୍ଧୁ ଓ ପରିବାରଜନଙ୍କ ସହିତ ମୁଁ ଛିଡା ହୋଇଛି । ଦୁଃଖର ଏହି ସମୟରେ ଦେଶ କାନ୍ଧକୁ କାନ୍ଧ ମିଶାଇ ସହିଦମାନଙ୍କ ବନ୍ଧୁ ଓ ପରିଜନଙ୍କ ସହିତ ଛିଡା ହୋଇଛନ୍ତି’, ବୋଲି ପ୍ରଧାନମନ୍ତ୍ରୀ କହିଥିଲେ ।
ବିଶିଷ୍ଟ ସନ୍ତୁର ବାଦକ ପଣ୍ଡିତ ଶିବକୁମାର ଶର୍ମାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ବିଶିଷ୍ଟ ସନ୍ତୁର ବାଦକ ପଣ୍ଡିତ ଶିବକୁମାର ଶର୍ମାଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ପଣ୍ଡିତ ଶିବକୁମାର ଶର୍ମା ଜୀଙ୍କ ବିୟୋଗ ଆମ ସାଂସ୍କୃତିକ ଜଗତକୁ କ୍ଷତିଗ୍ରସ୍ତ କରିଛି । ସେ ସନ୍ତୁରକୁ ବିଶ୍ୱସ୍ତରରେ ଲୋକପ୍ରିୟ କରିଥିଲେ । ତାଙ୍କ ସଙ୍ଗୀତ ଆଗାମୀ ପୀଢିକୁ ମନ୍ତ୍ରମୁଗ୍ଧ କରି ଚାଲିଥିବ । ତାଙ୍କ ସହ ହୋଇଥିବା ଆଲୋଚନା ମନେ ପଡୁଛି । ତାଙ୍କ ପରିବାର ଓ ପ୍ରଶଂସକମାନଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ଯୁବ ଆଇଏଏସ୍ ଅଧିକାରୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ : ନୂତନ ଭାରତର ଉତ୍ସାହ ନେଇ ନୂଆ ବ୍ୟବସ୍ଥାରେ କାମ କର

ପରିବର୍ତ୍ତନରେ ବାଧକ ସାଜୁଥିବା ଚିନ୍ତାଧାରାଠାରୁ ଦୂରେଇ ରହିବା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଯୁବ ଆଇଏଏସ୍ ଅଧିକାରୀମାନଙ୍କୁ ପରାମର୍ଶ ଦେଇଛନ୍ତି ଏବଂ ଭାରତର ପ୍ରଶାସନିକ ବ୍ୟବସ୍ଥାକୁ ନୂତନ ଭାରତର ଉତ୍ସାହ ନେଇ କାମ କରିବା ଲାଗି ଆହ୍ୱାନ ଜଣାଇଛନ୍ତି । ଅତିରିକ୍ତ ସଚିବମାନଙ୍କ ଉଦଘାଟନୀ ଅଧିବେଶନ ଅବସରରେ 2015 ବ୍ୟାଚର ଆଇଏଏସ୍ ଅଧିକାରୀମାନଙ୍କୁ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଯେତିକି ଆଗେଇବା କଥା ସେତିକି ଆଗେଇ ପାରିନାହିଁ । ସେ କହିଥିଲେ ଯେ ଭାରତ ପରେ ସ୍ୱାଧୀନତା ପାଇଥିବା ଏବଂ ଭାରତଠାରୁ ଅଧିକ ସମ୍ବଳର ଅଭାବ ଅନୁଭବ କରିଥିବା ରାଷ୍ଟ୍ରଗୁଡ଼ିକ ବିକାଶର ନୂତନ ଉଚ୍ଚତାକୁ ଛୁଇଁପାରିଛନ୍ତି । ପରିବର୍ତ୍ତନ ଆଣିବାକୁ ହେଲେ ସାହସର ଆବଶ୍ୟକତା ରହିଛି । ସେ ଆହୁରି କହିଥିଲେ ଯେ ବିଖଣ୍ଡିତ ପ୍ରଶାସନିକ ବ୍ୟବସ୍ଥା ଅଧିକାରୀମାନଙ୍କ ସାମଗ୍ରୀକ ଦକ୍ଷତା ଅନୁଯାୟୀ ନିଜ କାର୍ଯ୍ୟକୁ ଏକ ଉଚ୍ଚତମ ସ୍ତରକୁ ନେଇଯିବାରେ ବାଧକ ସାଜିଥାଏ । ସେ କହିଥିଲେ ଯେ ବ୍ୟବସ୍ଥାରେ ରୂପାନ୍ତରଣ ଆଣିବା ଲାଗି ଏକ ଶକ୍ତିଶାଳୀ ପରିବର୍ତ୍ତନ ଆଣିବା ଆବଶ୍ୟକ । ସେ କହିଥିଲେ ଯେ ଅତିରିକ୍ତ ସଚିବଙ୍କ ଏହି ତିନି ମାସିଆ କାର୍ଯ୍ୟକ୍ରମ ଏବେ ତୃତୀୟ ବର୍ଷରେ ପଦାର୍ପଣ କରିଛି ଏବଂ ଏହା ଗଭୀର ପ୍ରଭାବ ପକାଇବ । ଆସନ୍ତା ତିନି ମାସ ମଧ୍ୟରେ ଭାରତ ସରକାରଙ୍କ ବରିଷ୍ଠତମ ଅଧିକାରୀଙ୍କ ସହ ଖୋଲା ଆଲୋଚନା କରିବା ଲାଗି ସେ ଯୁବ ଆଇଏଏସଙ୍କୁ ଆହ୍ୱାନ ଜଣାଇଥିଲେ । ଯାହାଦ୍ୱାରା ସଚିବସ୍ତରୀୟ ଅଧିକାରୀଙ୍କ ଅଭିଜ୍ଞତା ଏବଂ ଯୁବ ଅଧିକାରୀମାନଙ୍କ ଉତ୍ସାହ ଏବଂ ନୂତନ ଚିନ୍ତାଧାରା ଦ୍ୱାରା ପ୍ରଶାସନ ଉପକୃତ ହୋଇପାରିବ । ପ୍ରଧାନମନ୍ତ୍ରୀ ଯୁବ ଅଧିକାରୀମାନଙ୍କୁ ୟୁପିଏସସି ପରୀକ୍ଷା ଫଳ ପ୍ରକାଶ ପାଇବା ପର ଠାରୁ ସେମାନେ ସମ୍ମୁଖୀନ ହୋଇଥିବା ଆହ୍ୱାନକୁ ସ୍ମରଣ କରିବା ଲାଗି କହିଥିଲେ । ସେମାନେ ଏବେ ଯେଉଁ ସୁଯୋଗ ପାଇଛନ୍ତି ତା’ର ସଦୁପଯୋଗ କରି ବ୍ୟବସ୍ଥାରେ ସକାରାତ୍ମକ ପରିବର୍ତନ ଆଣିବା ଏବଂ ସାଧାରଣ ଲୋକଙ୍କ ଜୀବନ ଧାରଣର ମାନ ବଦଳାଇବା ଲାଗି ସେ ଆହ୍ୱାନ ଜଣାଇଥିଲେ । କେନ୍ଦ୍ର କାର୍ମିକ ବ୍ୟାପାର, ସାଧାରଣ ଅଭିଯୋଗ ଏବଂ ପେନସନ୍ ପ୍ରଶାସନ ରାଷ୍ଟ୍ରମନ୍ତ୍ରୀ ଡ. ଜିତେନ୍ଦ୍ର ସିଂ ଏବଂ ବରିଷ୍ଠ ସରକାରୀ ଅଧିକାରୀମାନେ ଏହି ଅବସରରେ ଉପସ୍ଥିତ ଥିଲେ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଶ୍ରୀଲଙ୍କା ବୈଦେଶିକ ବ୍ୟାପାର ମନ୍ତ୍ରୀ ତିଲକ ମାରାପନା

ଶ୍ରୀଲଙ୍କା ବୈଦେଶିକ ବ୍ୟାପାର ମନ୍ତ୍ରୀ ତିଲକ ମରାପନା ଆଜି ଅପରାହ୍ଣରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସୌଜନ୍ୟମୂଳକ ସାକ୍ଷାତ କରିଥିଲେ । ବୈଦେଶିକ ମନ୍ତ୍ରୀ ତିଲକ ମାରାପନା ତିନି ଦିନିଆ ଦ୍ୱିପାକ୍ଷିକ ଗସ୍ତରେ ଭାରତ ଆସିଛନ୍ତି । ଶ୍ରୀଲଙ୍କାର ବୈଦେଶିକ ମନ୍ତ୍ରୀ ଭାବେ ନୂଆକରି ଦାୟିତ୍ୱ ଗ୍ରହଣ କରିଥିବାରୁ ତିଳକ ମାରାପନାଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଥିଲେ । ଅନ୍ତର୍ଜାତୀୟ ବୈଶାଖ ଦିବସ ଉପଲକ୍ଷେ ଗତ ମେ’ ମାସରେ ତାଙ୍କର ଫଳପ୍ରଦ ଶ୍ରୀଲଙ୍କା ଗସ୍ତ ସମ୍ପର୍କରେ ପ୍ରଧାନମନ୍ତ୍ରୀ ଏହି କଥାବାର୍ତ୍ତା ବେଳେ ଉଲ୍ଲେଖ କରିଥିଲେ । ଶ୍ରୀଲଙ୍କା ସହ ସମ୍ପର୍କକୁ ଭାରତ ଉଚ୍ଚ ମହତ୍ତ୍ଵ ଦେଉଥିବା ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ଉଭୟ ରାଷ୍ଟ୍ର ଗଭୀର ଏବଂ ବ୍ୟାପକ ଆଧାରିତ ସମ୍ପର୍କର ଆନନ୍ଦ ଉଠାଉଛନ୍ତି । ଦ୍ୱିପାକ୍ଷିକ ସହଯୋଗକୁ ଆହୁରି ବିସ୍ତୃତ ଏବଂ ସୁଦୃଢ଼ କରିବା ଉଦ୍ଦେଶ୍ୟରେ ଶ୍ରୀଲଙ୍କା ରାଷ୍ଟ୍ରପତି ଏବଂ ପ୍ରଧାନମନ୍ତ୍ରୀଙ୍କ ସହ ନିବିଡ଼ ଭାବେ କାର୍ଯ୍ୟ କରିବା ଲାଗି ଆଗ୍ରହୀ ଥିବା ପ୍ରଧାନମନ୍ତ୍ରୀ ପ୍ରକାଶ କରିଥିଲେ ।
ପ୍ରଧାନମନ୍ତ୍ରୀ ପୋଲିସ ସ୍ମୃତି ଦିବସରେ କାର୍ଯ୍ୟ କ୍ଷେତ୍ରରେ ଶହୀଦ ହୋଇଥିବା ପୋଲିସ କର୍ମଚାରୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାର୍ଯ୍ୟ କ୍ଷେତ୍ରରେ ପ୍ରାଣ ହରାଇଥିବା ସେହି ସମସ୍ତ ପୋଲିସ କର୍ମଚାରୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପୋଲିସ୍ ସ୍ମୃତି ଦିବସରେ ମୁଁ ଆଇନ ଶୃଙ୍ଖଳା ରକ୍ଷା ତଥା ଆବଶ୍ୟକ ସମୟରେ ଅନ୍ୟମାନଙ୍କୁ ସାହାଯ୍ୟ କରିବାରେ ଆମର ପୋଲିସ୍ ବାହିନୀର ଉଲ୍ଲେଖନୀୟ ଉଦ୍ୟମକୁ ସ୍ୱୀକାର କରୁଛି । କାର୍ଯ୍ୟ କ୍ଷେତ୍ରରେ ପ୍ରାଣ ହରାଇଥିବା ସେହି ସମସ୍ତ ପୋଲିସ୍ କର୍ମଚାରୀଙ୍କୁ ମୁଁ ଶ୍ରଦ୍ଧାଞ୍ଜଳି ଅର୍ପଣ କରୁଛି ।”
ଭାଗିଦାରୀଭିତ୍ତିକ ଯୋଗାଯୋଗ ଟାୱାର ଏବଂ ଆନୁସଙ୍ଗିକ ମୌଳିକ ଭିତ୍ତିଭୂମି ନିର୍ମାଣ ଲାଗି ଯୋଗାଯୋଗ ଅପରେଟରମାନଙ୍କୁ ପ୍ରତିରକ୍ଷା ଜମି ଉପଲବ୍ଧ କରାଇବା ନିମନ୍ତେ ନୀତି ସଂଶୋଧନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଏଣିକି ପ୍ରତିରକ୍ଷା ବିଭାଗର ଜମିରେ ଯୋଗାଯୋଗ ଅପରେଟରମାନେ ଭାଗିଦାରୀଭିତ୍ତିକ ଯୋଗାଯୋଗ ଟାୱାର ଏବଂ ଆନୁସଙ୍ଗିକ ଭିତ୍ତିଭୂମି ନିର୍ମାଣ କରିପାରିବେ । ତେବେ କାର୍ଯ୍ୟକାରୀତାର ଅଭିଜ୍ଞତା ଏବଂ ଦୂରସଂଚାର ବିଭାଗ (ଡିଓଟି) ଦ୍ୱାରା ମୋବାଇଲ ଟାୱାର ସ୍ଥାପନ ପାଇଁ ମଞ୍ଜୁରି ଲାଗି ଆବଶ୍ୟକ ନୀତିନିୟମ ଆଧାରରେ ଏହା ସମ୍ପାଦନ କରାଯିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଯୋଗାଯୋଗ ଅପରେଟରମାନଙ୍କୁ ପ୍ରତିରକ୍ଷା ଭୂମି ଉପଲବ୍ଧ କରାଇବା ସଂକ୍ରାନ୍ତ ନୀତି ସଂଶୋଧନ ପ୍ରସ୍ତାବକୁ ମଞ୍ଜୁରି ପ୍ରଦାନ କରାଯାଇଛି । ସଂଶୋଧିତ ନୀତିରେ ଭାଗିଦାରୀଭିତ୍ତିକ ଯୋଗାଯୋଗ ଟାୱାର ଏବଂ ଆନୁସଙ୍ଗିକ ମୌଳିକ ଭିତ୍ତିଭୂମି ନିର୍ମାଣ ଲାଗି ସେବା ଲାଇସେନ୍ସ ଓ ଦୂରସଂଚାର ବିଭାଗ ସହିତ ମୌଳିକ ସେବା ପ୍ରଦାତା-1 ଭାବେ ପଞ୍ଜିକୃତ କମ୍ପାନୀଗୁଡ଼ିକୁ ପ୍ରତିରକ୍ଷା କ୍ଷେତ୍ର ଏବଂ ଛାଉଣିରେ ଲିଜ ଆଧାରରେ ଜମି ଆବଂଟନ ଏବଂ ଅନୁମତି ପ୍ରଦାନ କରାଯିବା ଲାଗି ନିୟମ ଏବଂ ସର୍ତ୍ତାବଳୀ ନିର୍ଦ୍ଧାରଣ କରାଯାଇଛି । ଏହାଦ୍ୱାରା ଛାଉଣି ଏବଂ ସୈନ୍ୟ ଷ୍ଟେସନଗୁଡ଼ିକରେ ଯୋଗାଯୋଗ ସେବାର ଗୁଣବତ୍ତାରେ ଉନ୍ନତି ଆସିପାରିବ ।
ଡିସେମ୍ବର ୧୬ରେ କୃଷି ଓ ଖାଦ୍ୟ ପ୍ରକ୍ରିୟାକରଣ ଜାତୀୟ ଶିଖର ସମ୍ମିଳନୀର ଅନ୍ତିମ ଅଧିବେଶନରେ ପ୍ରଧାନମନ୍ତ୍ରୀ କୃଷକମାନଙ୍କୁ ଉଦ୍‌ବୋଧନ ଦେବେ

ଗୁଜରାଟର ଆନନ୍ଦଠାରେ ଆଜିଠାରୁ ଆରମ୍ଭ ହୋଇଥିବା କୃଷି ଓ ଖାଦ୍ୟ ପ୍ରକ୍ରିୟାକରଣ ଜାତୀୟ ଶିଖର ସମ୍ମିଳନୀର ଅନ୍ତିମ ଅଧିବେଶନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା ୧୬ତାରିଖ ପୂର୍ବାହ୍ନ ୧୧ଟାରେ କୃଷକମାନଙ୍କୁ ଉଦ୍‌ବୋଧନ ଦେବେ । ଭିଡିଓ କନ୍‌ଫରେନ୍ସି ବ୍ୟବସ୍ଥାରେ ପ୍ରଧାନମନ୍ତ୍ରୀ ଦେଶର କୃଷକମାନଙ୍କୁ ଉଦ୍‌ବୋଧନ ଦେବାର କାର୍ଯ୍ୟକ୍ରମ ଚୂଡାନ୍ତ ହୋଇଛି । ଏହି ସମ୍ମିଳନୀରେ ପ୍ରାକୃତିକ ପ୍ରଣାଳୀରେ ଚାଷବାସ କରିବା ଉପରେ ଗୁରୁତ୍ୱ ଦିଆଯିବ ଏବଂ ସେ ବିଷୟରେ ଏଥିରେ ଆଲୋଚନା ହେବ । ଏହାଛଡା ପ୍ରାକୃତିକ ପ୍ରଣାଳୀରେ ଚାଷବାସ କଲେ କି ପ୍ରକାର ଲାଭ ହେବ ସେ ସମ୍ପର୍କରେ ମଧ୍ୟ ଚାଷୀଙ୍କୁ ଆବଶ୍ୟକ ସୂଚନା ପ୍ରଦାନ କରାଯିବ । କୃଷକଙ୍କ କଲ୍ୟାଣ ପାଇଁ ପ୍ରଧାନମନ୍ତ୍ରୀ ଯେଉଁ ଲକ୍ଷ୍ୟ ରଖିଛନ୍ତି ତାହାକୁ ପୂରଣ କରିବା ନିମନ୍ତେ ସରକାର ବିଭିନ୍ନ ପ୍ରକାର ପଦକ୍ଷେପ ଗ୍ରହଣ କରୁଛନ୍ତି । ଉତ୍ପାଦନ ବୃଦ୍ଧିକୁ ନିଶ୍ଚିତ କରି ଚାଷୀଙ୍କ ଚାଷ ଦକ୍ଷତାକୁ ବଢାଇ ସେମାନଙ୍କୁ ଲାଭବାନ କରିବାକୁ ଉଦ୍ୟବ ଅବ୍ୟାହତ ରହିଛି । ଏହାଛଡା ଚାଷୀଙ୍କ ଆୟ ବଢାଇବାକୁ ମଧ୍ୟ ସରକାର ବିଭିନ୍ନ ପ୍ରକାର ପଦକ୍ଷେପ ଗ୍ରହଣ କରିଛନ୍ତି । ଲାଭଦାୟକ କୃଷି ପଦ୍ଧତିର ନିରନ୍ତରତା ରକ୍ଷା, କୃଷି କାର୍ଯ୍ୟରେ ବିନିଯୋଗ ଜନିତ ଖର୍ଚ୍ଚ ହ୍ରାସ, ଉତ୍ପାଦିତ ସାମଗ୍ରୀ ପାଇଁ ଉତ୍ତମ ବଜାର ସୁବିଧା ଯୋଗାଣ ଓ ସର୍ବୋପରି ଚାଷୀଙ୍କୁ ଅଧିକ ଆୟ ଦେବା ନିମନ୍ତେ ସରକାର ନାନା ପ୍ରକାର ପଦକ୍ଷେପ ତଥା ସହାୟକ ବ୍ୟବସ୍ଥା ଗ୍ରହଣ କରିଛନ୍ତି । ଶୂନ୍ୟ ବଜେଟ ପ୍ରାକୃତିକ ଚାଷ, କୃଷି କାର୍ଯ୍ୟରେ ଖର୍ଚ୍ଚ ହ୍ରାସ ପାଇଁ ଏକ ଭଲ ପନ୍ଥା । ଏହା ଫଳରେ ସାର, କୀଟନାଶକ ଓ ଅନ୍ୟାନ୍ୟ ସାମଗ୍ରୀ କିଣିବାକୁ ଚାଷୀଙ୍କୁ ବଜାର ଉପରେ ଅଧି ନିର୍ଭର କରିବାକୁ ପଡିବ ନାହିଁ । ଏହା ଦ୍ୱାରା ସେମାନଙ୍କ ଚାଷବାସ ଖର୍ଚ୍ଚ କମିବ ଏବଂ ଆୟ ବଢିବ । ସେମାନଙ୍କୁ ପାରମ୍ପରିକ କ୍ଷେତ୍ରଭିତ୍ତିକ ପ୍ରଯୁକ୍ତି ବ୍ୟବହାର କରି ମାଟିର ଉର୍ବରତା ଓ ଉତ୍ପାଦକତା ଶକ୍ତି ବୃଦ୍ଧି ପାଇଁ ଉପାୟ ଯୋଗାଇ ଦେବାକୁ ପ୍ରୟାସ ଚାଲିଛି । ଦେଶୀ ଗାଈ ଗୋବର ଓ ଗୋମୁତ୍ରକୁ ସହଜରେ ବିନା ଖର୍ଚ୍ଚରେ ନିଜର ଜମିରେ ବ୍ୟବହାର କରି ଏହାର ଉତ୍ପାଦକ ଶକ୍ତିକୁ ବଢାଇ ପାରିବେ । ଜମିର ଆର୍ଦ୍ରତା ରକ୍ଷା ପାଇଁ ଘାସପତ୍ର ଆଦି ଜୈବିକ ପଦାର୍ଥମାନ ବ୍ୟବହାର କରି ତାହାକୁ ଘୋଡାଇ ରଖିବାର ପାରମ୍ପରିକ ପଦ୍ଧତିର ଉପଯୋଗ ଉପରେ ଗୁରୁତ୍ୱ ଦିଆଯାଉଛି । ଏହା ଫଳରେ ଜମିର ଆର୍ଦ୍ରତା ବର୍ଷତମାମ ରହିବ ଏବଂ ଜଳାଭାବ ସମୟରେ ମଧ୍ୟ ଏହି ପଦ୍ଧତିରେ ଜମିରୁ ଫସଲ ଉତ୍ପାଦନ କମିବ ନାହିଁ, କିମ୍ବା ମରୁଡି ଭୟ ରହିବ ନାହିଁ । ଏହାଫଳରେ ଜମିରୁ ନିରନ୍ତର ଭଲ ଫସଲ ଉତ୍ପାଦିତ ହୋଇପାରିବ । ଏହି ପଦ୍ଧତି ଅବଲମ୍ବନ କିରବାର ପ୍ରଥମ ବର୍ଷଠାରୁ ଚାଷୀଙ୍କୁ ଭଲ ଉତ୍ପାଦନ ମିଳିପାରିବ । ଏସବୁ କୌଶଳ ଉପରେ ଗୁରୁତ୍ୱ ଦେବା ସହିତ ସମଗ୍ର ଦେଶର ଚାଷୀମାନଙ୍କୁ ଏ ସଂକ୍ରାନ୍ତ ତଥ୍ୟ ଓ ବାର୍ତ୍ତା ଯୋଗାଇବାକୁ ଗୁଜରାଟ ସରକାର କୃଷି ଓ ଖାଦ୍ୟ ପ୍ରକ୍ରିୟାକରଣ ଉପରେ ଏକ ତିନିଦିନିଆ ଜାତୀୟ ଶିଖର ସମ୍ମିଳନୀ ଆଜିଠାରୁ ଆୟୋଜନ କରିଛନ୍ତି । ଏହି ତିନିଦିନିଆ ସମ୍ମିଳନୀ ଚଳିତ ମାସ ୧୬ତାରିଖ ଯାଏ ଚାଲିବ। ଏଥିରେ ପ୍ରାକୃତିକ କୃଷି ପଦ୍ଧତିକୁ ଗୁରୁତ୍ୱ ଦିଆଯାଇଛି । ଏହି ସମ୍ମିଳନୀରେ ୫୦୦୦ରୁ ଅଧିକ କୃଷକ ଯୋଗ ଦେବେ । ଏହାଛଡା ଦେଶର ବିଭିନ୍ନ ଭାଗର ଚାଷୀମାନଙ୍କୁ ଆଇସିଆରର କେନ୍ଦ୍ରୀୟ ପ୍ରତିଷ୍ଠାନ ସମୂହ , କୃଷି ବିଜ୍ଞାନ କେନ୍ଦ୍ର ଓ କୃଷି ପ୍ରଯୁକ୍ତି ପରିଚାଳନା ସଂସ୍ଥା (ଆତ୍ମା) ନେଟୱାର୍କ ମାଧ୍ୟମରେ ଆଭାସୀ ବ୍ୟବସ୍ଥାରେ ଏହି ସମ୍ମିଳନୀରେ ପ୍ରତ୍ୟକ୍ଷଭାବେ ଉପସ୍ଥିତ ନ ହୋଇ ମଧ୍ୟ ସମ୍ମିଳନୀ କାର୍ଯ୍ୟକ୍ରମ ଦେଖିପାରିବେ ଓ ସେଠାକାରା ଆଲୋଚନା ବିଷୟରେ ଅବଗତ ହୋଇପାରିବେ ।
ବାସବ ଜୟନ୍ତୀ ଅବସରରେ ଜଗଦଗୁରୁ ବାସବେଶ୍ୱରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାସବ ଜୟନ୍ତୀର ପବିତ୍ର ଅବସରରେ ଜଗଦଗୁରୁ ବାସବେଶ୍ୱରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ୨୦୨୦ ର ତାଙ୍କର ଏକ ଭାଷଣ ସେୟାର କରିଛନ୍ତି ଯେଉଁଥିରେ ସେ ଜଗଦଗୁରୁ ବାସେବେଶ୍ୱରଙ୍କ ବିଷୟରେ କହିଥିଲେ । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ବାସବ ଜୟନ୍ତୀଙ୍କର ପବିତ୍ର ଅବସରରେ ଜଗଦଗୁରୁ ବାସବେଶ୍ୱରଙ୍କୁ ଶ୍ରଦ୍ଧାଞ୍ଜଳି । ତାଙ୍କର ଚିନ୍ତାଧାରା ଏବଂ ଆଦର୍ଶ ସମଗ୍ର ବିଶ୍ୱରେ ଲକ୍ଷ ଲକ୍ଷ ଲୋକଙ୍କୁ ଶକ୍ତି ପ୍ରଦାନ କରିଥାଏ । ୨୦୨୦ ର ମୋର ଏକ ଭାଷଣ ସେୟାର କରିଛି ଯେଉଁଥିରେ ମୁଁ ଜଗଦଗୁରୁ ବାସବେଶ୍ୱରଙ୍କ ବିଷୟରେ କହିଥିଲି ।”
୫୫ କିଲୋଗ୍ରାମ ଭାରୋତ୍ତଳନ ବର୍ଗରେ ରୌପ୍ୟ ପଦକ ବିଜେତା ସଙ୍କେତ ସରଗରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ର ୫୫ କିଲୋଗ୍ରାମ ଭାରୋତ୍ତଳନ ବର୍ଗରେ ରୌପ୍ୟ ପଦକ ଜିତିଥିବା ସଙ୍କେତ ସରଗରଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ସଙ୍କେତ ସରଗରଙ୍କ ପ୍ରଶଂସନୀୟ ଉଦ୍ୟମ! ସମ୍ମାନଜନକ ରୌପ୍ୟ ପଦକ ଜିତି ସେ ରାଜ୍ୟଗୋଷ୍ଠୀ କ୍ରୀଡାରେ ଭାରତକୁ ଶୁଭାରମ୍ଭ ଦେଇଛନ୍ତି । ତାଙ୍କୁ ଅଭିନନ୍ଦନ ଓ ଭବିଷ୍ୟତର ଉଦ୍ୟମ ପାଇଁ ତାଙ୍କୁ ଶୁଭେଚ୍ଛା ଜଣାଉଛି ।”
ଫ୍ରାନ୍ସ ରାଷ୍ଟ୍ରପତିଙ୍କ କୂଟନୈତିକ ପରାମର୍ଶଦାତା ମିଃ. ଫିଲିପ ଏତିଏନ୍ନେଙ୍କ ସହ ପ୍ରଧାନମନ୍ତ୍ରୀଙ୍କ ସାକ୍ଷାତ

ଫ୍ରାନ୍ସ ସାଧାରଣତନ୍ତ୍ରର ରାଷ୍ଟ୍ରପତିଙ୍କ କୂଟନୈତିକ ପରାମର୍ଶଦାତା ମିଃ. ଫିଲିପ ଏତିଏନ୍ନେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଥିଲେ । ପ୍ରତିରକ୍ଷା ଏବଂ ସୁରକ୍ଷା କ୍ଷେତ୍ର ସମେତ ସମସ୍ତ କ୍ଷେତ୍ରରେ ଭାରତ ଏବଂ ଫ୍ରାନ୍ସ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ସୁଦୃଢ଼ କରିବା ନିମନ୍ତେ ମିଃ ଏତିଏନ୍ନେ ପ୍ରଧାନମନ୍ତ୍ରୀଙ୍କ ସହିତ ଆଲୋଚନା କରିଥିଲେ । ଜୁନ 2017ରେ ତାଙ୍କର ସଫଳ ଫ୍ରାନ୍ସ ଗସ୍ତ ସମ୍ପର୍କରେ ପ୍ରଧାନମନ୍ତ୍ରୀ ଉତ୍ସାହର ସହ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ପ୍ରତିରକ୍ଷା ଏବଂ ସୁରକ୍ଷା ଭାରତ-ଫ୍ରାନ୍ସ ରଣନୈତିକ ଭାଗିଦାରୀର ଦୁଇଟି ଗୁରୁତ୍ୱପୂର୍ଣ୍ଣ ସ୍ତମ୍ଭ । ଏହି ସବୁ କ୍ଷେତ୍ରରେ ବୃଦ୍ଧି ପାଉଥିବା ଦ୍ୱିପାକ୍ଷିକ ସହଭାଗିତାକୁ ସେ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ମଧ୍ୟ କହିଥିଲେ ଯେ ଯଥାଶୀଘ୍ର ସମ୍ଭବ ଫ୍ରାନ୍ସ ରାଷ୍ଟ୍ରପତି ମାକରୋଂଙ୍କୁ ଭାରତରେ ସ୍ୱାଗତ କରିବା ଲାଗି ସେ ଆଗ୍ରହ ସହକାରେ ଅପେକ୍ଷା କରିଛନ୍ତି ।